Presentades les Festes Majors 2025 de l'Eliana que se celebraran del 5 al 17 de juliol
01 de juliol de 2025

• Enguany se celebrarà un concert de música valenciana protagonitzat per la Fúmiga.

L'Ajuntament de l'Eliana ha presentat ahir la programació de les Festes Majors de 2025, que se celebraran del 5 al 17 de juliol, i ho ha fet amb els seus protagonistes: el clavari major de la Mare de Déu del Carme, Juan Vallés; la clavariessa major de la Puríssima, Candela Diana Gascó, i el clavari major del Crist del Consol, Andreu Gómez.

El tradicional pregó i el Tro d’avís, donarà inici a les festivitats aquest divendres 5. A continuació, se celebrarà la tradicional nit de paelles, seguida de l'orquestra Eufòria, que amenitzaran la primera nit de revetles en el municipi.

Enguany, el cartell inclourà la música valenciana amb un concert del grup La Fúmiga, amb les actuacions d’Esther i el grup local Reina Mora, compost per membres de la Unió Musical de l'Eliana. Serà el dilluns 14 a les 22.30 h a la plaça d'Europa.

De nou en la programació no faltarà la pólvora i el foc amb el correfoc del dia 11, les despertades o les tres mascletaes, una per cada dia gran de les clavaries; sense oblidar la cordà i cordà infantil organitzades per la Penya del Coet Bufat el dissabte 12. A més, les nits de les Festes Majors estaran animades amb els tradicionals concerts de la Unió Musical o l'espectacle d'artistes locals. Tampoc faltaran les grans orquestres com Mònaco, Seven Crashers o Montecarlo, el XX Sopar de la Solidaritat o els balls populars.

L'alcalde, Salva Torrent, ha animat la ciutadania elianera a gaudir de les festivitats amb responsabilitat i seguretat i ha agraït la seua participació a totes les entitats que fan possible la programació com la Unió Musical, la Penya del Coet Bufat, la Cofraria de la Mare de Déu del Carme, la Germandat del Crist del Consol i de la Puríssima i La Llauradora.